Document ID: 32015R0228

REGOLAMENT TA’ IMPLIMENTAZZJONI TAL-KUMMISSJONI (UE) 2015/228
tas-17 ta’ Frar 2015
li jissostitwixxi l-Annessi I sa VII ta’ mar-Regolament tal-Kunsill (KE) Nru 4/2009 dwar il-ġuriżdizzjoni, il-liġi applikabbli, ir-rikonoxximent u l-eżekuzzjoni tad-deċiżjonijiet u l-kooperazzjoni f’materji relatati ma’ obbligi ta’ manteniment
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 4/2009 tat-18 ta’ Diċembru 2008 dwar il-ġuriżdizzjoni, il-liġi applikabbli, ir-rikonoxximent u l-eżekuzzjoni tad-deċiżjonijiet u l-kooperazzjoni f’materji relatati ma’ obbligi ta’ manteniment (1), u b’mod partikulari l-Artikolu 72 tiegħu,
Billi:
(1)
L-Annessi I sa VII tar-Regolament (KE) Nru 4/2009 ġew emendati mir-Regolament (UE) Nru 517/2013 tal-Kunsill (2), sabiex iqisu l-adeżjoni tal-Kroazja mal-Unjoni Ewropea. Fl-istess ħin, ir-Regolament (UE) Nru 517/2013 ikkunsidra wkoll il-bidla tal-munita fl-Estonja.
(2)
Il-Latvja biddlet il-munita tagħha mill-1 ta’ Jannar 2014 u u l-Litwanja ser tibdilha mill-1 ta’ Jannar 2015. B’hekk iridu jiġu emendati l-Annessi I sa IV u VII.
(3)
B’konformità mal-Artikolu 4 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, ir-Renju Unit innotifika lill-Kummissjoni bix-xewqa tiegħu li jieħu sehem fl-applikazzjoni tar-Regolament (KE) Nru 4/2009. B’hekk, in-noti rigward ir-Renju Unit iridu jitniżżlu fl-Annessi II u IV sa VII.
(4)
Skont l-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma ħaditx sehem fl-adozzjoni tar-Regolament (KE) Nru 4/2009 u mhijiex tieħu sehem fl-adozzjoni ta’ dan ir-Regolament; għaldaqstant la hija marbuta bir-Regolament (KE) Nru 4/2009 jew b’dan ir-Regolament, u lanqas mhi soġġetta għall-applikazzjoni tagħhom.
(5)
Skont l-Artikolu 3(2) tal-Ftehim tad-19 ta’ Ottubru 2005 bejn il-Komunità Ewropea u r-Renju tad-Danimarka dwar il-ġuriżdizzjoni, ir-rikonoxximent u l-eżekuzzjoni ta’ sentenzi f’materji ċivili u kummerċjali (3), id-Danimarka madanakollu nnotifikat (4) lill-Kummissjoni bid-deċiżjoni tagħha li tapplika parzjalment il-kontenut tar-Regolament (KE) Nru 4/2009, sa fejn dan ir-Regolament jemenda r-Regolament tal-Kunsill (KE) Nru 44/2001 (5), soġġetta għall-Ftehim imsemmi qabel tad-19 ta’ Ottubru 2005. B’hekk, in-noti rigward id-Danimarka iridu jitniżżlu fl-Annessi II u IV.
(6)
Fl-aħħar nett, iridu jiġu emendati ċerti taqsimiet tal-Annessi VI u VII biex tiġi ffaċilitata l-applikazzjoni.
(7)
Il-miżuri stipulati f’dan ir-Regolament huma konformi mal-opinjoni tal-Kumitat stabbilit skont l-Artikolu 70 tar-Regolament tal-Kunsill (KE) Nru 2201/2003 (6).
(8)
B’hekk, għal raġunijiet ta’ ċarezza se jiġu ssostitwiti l-Annessi I sa VII tar-Regolament (KE) Nru 4/2009,
ADOTTAT DAN IR-REGOLAMENT:
Artikolu 1
L-Annessi I sa VII tar-Regolament (KE) Nru 4/2009 jiġu sostitwiti bit-test fl-Anness ta’ ma’ dan ir-Regolament.
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri f’konformità mat-Trattati.
Magħmul fi Brussell, is-17 ta’ Frar 2015.

Labels: 2
11
0
18
15